Ouers eis R4,4 m. ná babaseun voet verloor | Netwerk24
Deur Mike van Rooyen 11 Junie 2019 17:58
'n Egpaar eis R4,4 miljoen in die hooggeregshof in Bloemfontein nadat hul babaseuntjie se linkervoet 13 dae ná sy geboorte in 'n private hospitaal in Bloemfontein afgesit is.
Drs. Elmarie Murphy en Christiaan Frederick Beyers, twee pediaters, die praktyk Drs. Snyman, Reyneke, Beyers, Neser en Murphy in Bloemfontein, en die Life Healthcare Group staan die eis van Stephan en Denita Grobler van Secunda teen.
Die Grobler-egpaar het die eis ingestel nadat hul seuntjie, Jacobus, op 2 Junie 2011 op 30 weke met 'n keisersnee in die Life Rosepark-hospitaal gebore is.
Ná sy geboorte is Jacobus in die neonatale eenheid opgeneem omdat hy vroeg gebore is.
Luidens die eis is 'n drup vyf dae ná sy geboorte in Jacobus se linkervoet geplaas.
Uit die hofstukke blyk dit dat eers Murphy en daarna ook Beyers hom behandel het.
Die verpleegkundiges het later gesien sy linkervoet lyk bleek en dit was moeilik om bloed deur die drup te trek.
Later het sy linkerbeen blou geraak, terwyl die voet wit was. Op 12 Junie was die been pers. Die volgende dag was die voet koud en het dit geen polsslag gehad nie.
Die dag daarna het 'n ortopediese chirurg gesê die been moet afgesit word.
Op 15 Junie is sy been onder die knie afgesit.
Luidens die eis is Jacobus verstandelik drie jaar agter ander kinders en het hy 'n spastiese linkerhand, waarskynlik omdat hy vroeg gebore is.
Luidens die eis was die verweerders nalatig en daarom is die voet afgesit.
Vir toekomstige mediese koste word R2 miljoen, vir verlies aan inkomste R900 000 en vir algemene skade R1 miljoen geëis.